SKRIFTLIG FORESPØRGSEL P-0836/03

af Mario Mauro (PPE-DE) til Kommissionen

(12. marts 2003)

Om: Ændringer i den teknisk-administrative struktur i lufthavnen i Genova

I 1980 oprettedes det italienske flyveservicekommisariat (Commissariato dell'Assistenza al Volo), som i 1981 efterfulgtes af den uafhængige flyveservicetjeneste (L'Azienda Autonoma di Assistenza al Volo) med følgende lokale organisation af de italienske lufthavnsmyndigheder:

- 4 regionale flyveservicecentre under ledelse af direktører

- 2 hovedlufthavne (Fiumicino og Linate) under ledelse af direktører

- alle øvrige lufthavne, større som mindre, ledet af ikke-ledende personale.

I forbindelse med de seneste omfattende ændringer i generaldirektoratets teknisk-administrative struktur den 11. februar 2003 er den lokale struktur blevet ændret radikalt med en underopdeling af lufthavnene i forskellige kategorier, selv om de alle har de samme hverv og opgaver:

- 4 ACC (centre for regionalkontrol i Rom, Milano, Padova og Brindisi) med direktør

- 3 SAAV (lufthavnene i Fiumicino, Linate og Malpensa) under ledelse af en direktør

- 8 CAAV (lufthavnene i Bari, Bologna, Catania, Napoli, Olbia, Palermo, Torino og Venezia) under ledelse af en direktør

- 15 UAAV (alle øvrige lufthavne, der yder kontroltårnstjenester, heriblandt Genova) under ledelse af en tjenestemand

- 13 NAAV (lufthavne, hvor der ikke ydes kontroltårnstjenester, men kun informationstjeneste).

Den omstændighed, at lufthavnen i Genova er blevet udelukket fra CAAV-kategorien, giver ingen mening, eftersom

- den er blandt de få lufthavne i Italien, der altid har ydet en lang række forskellige tjenester, deriblandt radartjeneste,

- den i kraft af sin mangesidighed, placering og gunstige meteorologiske forhold, hvilket altid har gjort den til et alternativ i Norditalien, er afgjort blandt de betydeligste lufthavne, selv om den ikke udmærker sig ved antallet af afgange,

- der desuden blandt de 8 CAAV'er er lufthavne som Bari uden radar og lige så mange afgange som eller færre afgange end Genova, Catania uden radar, men dog med flere afgange, som kun yder kontroltårnstjenester, og Olbia, der er af samme type og har samme antal afgange som Genova.

Kan Kommissionen oplyse, efter hvilke kriterier det er fundet hensigtsmæssigt af foretage disse ændringer?

Svar afgivet på Kommissionens vegne af Loyola de Palacio

(4. april 2003)

Normalt udvælges CAAV-lufthavne (Centri Aeroportuali di Assistenza al Volo, Airport Centres for Flight Assistance) på baggrund af trafikkens omfang og kompleksitet såvel som lufthavnenes geografiske placering.

Det er rigtigt, at ifølge disse parametre er Genova godt udrustet og har mere lufttrafik end andre lufthavne, som er forblevet i CAAV-kategorien, såsom Olbia, Bari og Catania. Til gengæld betjener disse lufthavne større områder på grund af deres geografiske placering end lufthavnen i Genova, idet den ligger tættere på andre store lufttrafikcentre, såsom Milano og Torino.

På baggrund heraf synes de italienske myndigheders beslutning om at udelukke lufthavnen i Genova fra CAAV-kategorien fornuftig. Kommissionen skal dog her påpege, at der under ingen omstændigheder er retsgrundlag for at gribe ind i medlemstaternes beslutninger i sådanne sager.